‘Zuma duidelik nie onkapabel’Oudpres. Jacob Zuma het onlangs strafregtelike klagte teen staatsaanklaer adv. Billy Downer in Pietermaritzburg ingedien. (Foto: Michele Spatari / AFP) Die DA se regsverteenwoordiger het Dinsdag voor die Pretoriase hooggeregshof aangevoer dat oudpres. Jacob Zuma duidelik nie “fisiek onkapabel” was vóór of ná sy vrylating op mediese parool nie. Die DA, AfriForum en die Helen Suzman-stigting argumenteer elk om die wetlikheid van die besluit om Zuma op mediese parool vry te laat, te hersien. Die hofverrigtinge is Dinsdag virtueel aangehoor. Adv. Ismail Jamie SC, het aangevoer Zuma se mediese paroolvrylating het nie aan die vereistes ingevolge die Wet op Korrektiewe Dienste voldoen nie. Hierdie vereistes behels dat ŉ oortreder aan ŉ terminale siekte of toestand ly, of dat sodanige oortreder weens ŉ siekte of besering fisiek ongeskik gelaat is, soveel so dat dié se daaglikse aktiwiteite of selfversorging gevolglik ernstig beperk is. Hierdie vereistes baan ook die weg vir die verlening van mediese parool. “Mediese parool kan nie toegestaan word aan ’n gevangene wat bloot siek is of aan ’n toestand ly wat spesiale mediese versorging benodig nie. In só ’n geval moet die departement die gevangene van die toepaslike versorging voorsien – in die tronk of by ’n hospitaal.” Jamie voer verder aan dat die mediese paroolraad, wat uit mediese kundiges bestaan, juis aanbeveel het dat Zuma nié op mediese parool vrygelaat moet word nie, aangesien hy nie aan dié vereistes van voldoen het nie. Maroela Media het vroeër berig dat Arthur Fraser, voormalige nasionale kommissaris van korrektiewe dienste, die besluit op 5 September geneem het – ondanks die aanbeveling van die mediese paroolraad. Dit was kort nadat Zuma sy tronkstraf begin uitdien het. Jamie sê die mediese paroolraad het bevind dat Zuma aan verskeie onderliggende siektetoestande ly, maar dat hy eindelik stabiel is en nie mediese parool nodig het nie. Die DA ontken ook nie dat Zuma, veral gegewe sy ouderdom, siektetoestande onder lede het nie. Geen mediese bewyse is egter tot dusver gelewer wat bevestig dat Zuma inderdaad aan ŉ terminale siekte of toestand ly nie. Dit word ook nie deur Zuma of Fraser beweer nie. “Die blote feit dat jy siek is, beteken nie dat jy kan vryspring nie.” Hy het ook uitgewys dat Zuma reeds ŉ mediese evaluering ondergaan het toe hy vir sy tronkstraf aangemeld het en sy gesondheid kon nie só skielik verswak het nie, aangesien dit – volgens beskikbare doktersverslae – sedert 2018 al stelselmatig agteruitgaan. Jamie het verder aangevoer dit is ooglopend duidelik dat Zuma nie voor óf na sy mediese paroolvrylating “fisiek onkapabel” was of is nie. Jamie het onder meer verwys na die reusesaamtrek in Nkandla, KwaZulu-Natal, wat gehou is kort voor Zuma vir sy tronkstraf moes aanmeld. “Hier het hy die skare sonder ŉ masker toegespreek.” Die geleentheid is destyds ook regstreeks uitgesaai. Ná sy mediese paroolvrylating, sê Jamie, is Zuma ook by ŉ dobbelhuis gewaar waar hy ŉ vergadering bygewoon het, asook buite ŉ polisiestasie in Pietermaritzburg waar hy strafregtelike klagte teen adv. Billy Downer ingedien het. Die hofverrigtinge duur voort.